# **Hva er en Urafiki-skole?**

***Hva er Urafiki?***

Urafiki er en ideell, dugnadsbasert organisasjon som har som mål å bidra til skoleutvikling i Bukavu i DR Kongo og til økt forståelse, kulturutveksling og vennskapsutvikling mellom Norge og Kongo.

Urafikis verdigrunnlag og målsettinger er konkretisert i modellen t.h. [[1]](#footnote-1)

***Hva er en Urafiki-skole?***

En Urafiki-skole tar hensyn til alle de tre sidene i trekanten over.

Bistand:

Mange skoler ønsker å bidra til utvikling av elevenes globale empati gjennom innsamling av penger til et bistandsprosjekt. Som Urafiki-skole får man muligheter til å følge et bistandsprosjekt på nært hold gjennom rapporter, bilder og videoer og evt gjennom nettmøter med Urafikis kongolesiske partnere i Bukavu.

Faglig samarbeid/ skoleutvikling:

En Urafiki-skole etablerer kontakt og samarbeid med en vennskapsskole i Bukavu. Gjennom dette samarbeidet får elevene utvidet sin kunnskap om Kongo og elevene kan på ulike måter få direkte tilgang til kunnskap knyttet opp mot kompetansemål i ulike fag. Samarbeidet kan også inkludere en viss kollegial faglig kontakt dersom de to vennskapsskolene blir enige om dette.[[2]](#footnote-2)

Relasjonsbygging og kulturutveksling:

 Etableringen av skolen som en Urafiki-skole bidrar ikke minst til utvikling av holdninger forankret både i læreplanverkets overordnete del og i de tverrfaglige temaene. Gjennom skolesamarbeidet utvikler elevene på de to samarbeidende skolene en positiv holdning til hverandre, som igjen bidrar forståelse og innsikt i andres kultur og levekår. [[3]](#footnote-3)

***Hva er Urafikis forventningene til en Urafiki-skole?***

* Skolen må peke ut en eller et par Urafiki-kontakter som står for kontakten mellom skolen og styret i Urafiki.
* Skolen må sette seg inn i Urafikis målsettinger og etiske retningslinjer og forplikte seg til å snakke om Urafiki med elever og foresatte i samsvar med dette.
* Skolen må tilstrebe å arbeide ut fra den helhetlige tenkningen som er grunnlaget for Urafikis arbeid.
* Det forventes at en Urafiki-skole etablerer kontakt med en vennskapsskole i Bukavu, Kongo. Urafiki er behjelpelig med dette.
* Det er ønskelig, men ingen forutsetning, at skolen bidrar til årlig innsamling av midler til skolebygging[[4]](#footnote-4). Skolen bestemmer selv både tidspunkt og innsamlingsarbeidets form. Dersom skolen ikke ønsker å bidra til innsamling av midler, informerer skolen Urafikis styre om dette.

***Hva forventer Urafiki av Urafiki-kontakten?***

Urafiki forventer at skolens kontaktperson

* fungerer som kontaktperson mellom skolen og Urafikis styre, f.eks. distribuerer informasjon fra Urafiki til resten av personalet, kontakter styret hvis skolen har spørsmål eller ønsker…
* deltar på møte med Urafiki-kontaktene på andre Urafiki-skoler 1-2 ggr pr år.
* bidrar til oppslutning om Urafiki-arbeidet blant lærere og foreldre/ FAU
* oppsummerer skolens arbeid som Urafiki-skole årlig og formidler dette til styret i Urafiki.

***Hvordan etableres et vennskapsskolesamarbeid og hva inngår i et slikt samarbeid?***

I samarbeid med Urafikis søsterorganisasjon i Bukavu, finner styret i Urafiki en aktuell vennskapsskole i Bukavu. Samarbeidet etableres i et nettmøte mellom representanter for de to vennskapsskolene. En representant for styret i Urafiki leder møtet.

I møtet avklares gjensidige forventninger til samarbeidet.

Det anbefales at man begynner forsiktig, f.eks. med avtale om en kontakt f.eks. hvert halvår, gjerne knyttet opp mot et bestemt klassetrinn.

***Hva kan Urafiki tilby som støtte i arbeidet?***

Styret i Urafiki er på tilbudssiden og vil forsøke å imøtekomme alle ønsker fra skolen. Vi kan delta på skolesamling, i møter med personalet eller FAU, vi kan bidra med informasjon eller praktisk hjelp. Styret ønsker også å legge til rette for deling av informasjon og ideer mellom Urafiki-skolene[[5]](#footnote-5).



1. De etiske retningslinjene er beskrevet i et eget dokument som er tilgjengelig på hjemmesiden [www.urafiki.no](http://www.urafiki.no) [↑](#footnote-ref-1)
2. Et utdypende skriv med konkretisering er under utarbeiding. [↑](#footnote-ref-2)
3. Jfr. fotnote 2 [↑](#footnote-ref-3)
4. Urafiki har ikke ansvar for drift av skoler, dvs for læremidler, lærerlønn osv. [↑](#footnote-ref-4)
5. System for erfaringsdeling er under utarbeiding. [↑](#footnote-ref-5)